মাথা নিয়ে মাথাব্যথা! 
সিঙ্গুর আন্দোলনের ‘সেনাপতি’ বেচারাম মান্নার হাতে ভাইফোঁটার উপহার হিসাবে পাঁচ-পাঁচটি হেলমেট তুলে দিলেন তাঁর সাত বোন। ভাইফোঁটার অনুষ্ঠানে তৃণমূল বিধায়ক বেচারামের রতনপুরের বাড়ির একটি ঘরে টাঙানো হয়েছিল ‘সেফ ড্রাইভ সেভ লাইফ’ প্রকল্পের ব্যানার। তার সামনে ফোঁটা নিলেন বেচারাম। তারপর এক এক করে বেচারামের হাতে পাঁচটি হেলমেট তুলে দেন তাঁর বোনেরা। 
বেচারামের বড়বোন প্রভারানি বাগের মন্তব্য, ‘‘দুর্ঘটনায় যেন কারও মৃত্যু না হয়, সেই প্রার্থনা জানাই। দুর্ঘটনা থেকে বাঁচাতেই ভাইকে আমরা হেলমেট দিয়েছি।’’ বেচারামের প্রতিক্রিয়া, ‘‘দুর্ঘটনায় বহু মানুষের মৃত্যু হয়। সেফ ড্রাইভ সেভ লাইফ প্রকল্পের মাধ্যমে সচেতনতা বাড়ানোর চেষ্টা করছেন মুখ্যমন্ত্রী মমতা বন্দ্যোপাধ্যায়। আমার বোনেরাও সেই কর্মসূচির শরিক।’’ 
সিঙ্গুরে জমি আন্দোলনে হাত পাকিয়ে রাজনীতিতে উঠে এসেছেন বেচারাম। ২০১১ সালে প্রথমবার বিধানসভা ভোটে জিতেই পেয়ে যান মন্ত্রিত্ব। তবে শাসকদলের অন্দরে কান পাতলে ইদানীং শোনা যায়, দলে বিশেষ পাত্তা পাচ্ছেন না ‘বেচা’। তৃণমূলের কৃষক এবং ক্ষেতমজুর সংগঠনকে আঁকড়ে ধরে পুরনো মেজাজে ফেরার আপ্রাণ চেষ্টা করছেন তিনি। ভাইফোঁটা এবং মুখ্যমন্ত্রীর ‘সেফ ড্রাইভ সেভ লাইফ’ প্রকল্পের প্রচারকে জুড়ে দিয়ে বেচারাম দলনেত্রীর নজর কাড়তে চেয়েছেন বলে তীর্যক মন্তব্য করেছেন সিঙ্গুরের কেউ কেউ।
সুপ্রিম কোর্ট সিঙ্গুরের কৃষকদের জমি ফেরত দেওয়ার নির্দেশ দিয়েছিল। কিন্তু সেই নির্দেশ এখনও সম্পূর্ণ কার্যকর করা যায়নি। জমি ফেরত না পাওয়া কৃষকদের অনেককেই এখন ইতি-উতি সরকারের বিরুদ্ধে বিষোদ্গার করতে দেখা যায়। 
বেচারামের বাড়ির অভিনব ভাইফোঁটা যেমন সাড়া ফেলেছে সিঙ্গুরে, তেমনই কৌতুক মিশ্রিত কটাক্ষও করেছেন কেউ কেউ। মুচকি হেসে স্থানীয় এক সিপিএম নেতার মন্তব্য, ‘‘জমি ফেরত না পেয়ে ক্ষুব্ধ কৃষকেরা ইট ছুড়তে পারেন। তাই মাথায় হেলমেট থাকা ভাল!’’ 
এই প্রসঙ্গ তুলতেই হেসে ফেললেন বেচারাম। জবাব, ‘‘এই আইডিয়াটা দিদিদের। ওরাই আমার মঙ্গল কামনায় আমাকে হেলমেট দিয়েছে। এর সঙ্গে অন্য প্রসঙ্গ জোড়ার কোনও মানে হয় না।’’